Egipto 2A divizionas

Egipto 2A divizionas (, , dar vadinamas Profesionalų lyga, ) – Egipto futbolo 2-osios pakopos lyga nuo 2023–2024 m. sezono. Varžybas organizuoja Egipto futbolo asociacija. Geriausios komandos patenka į Premier lygą, silpniausios iškrenta į 2B divizioną. Tai pirmoji profesionali 2-osios pakopos futbolo lyga Egipte. Sezonas prasideda rugsėjį, baigiasi birželį. Visos komandos turi galimybę dalyvauti Egipto futbolo taurės turnyre su sąlyga, kad susimokės dalyvio mokestį.

 Istorija 

2018 m. Egipto futbolo asociacija atskleidė pirmuosius planus pakeisti Egipto II divizioną į profesionalią lygą. Tuo buvo siekiama pagerinti Egipto futbolo kokybę ir sustiprinti lygą rinkodaros požiūriu. Iš pradžių nuspręsta, kad 2019–2020 m. sezonas bus paskutinis, vykstantis senuoju formatu – jam pasibaigus lyga turėjo būti sumažinta nuo 36 iki 24 komandų. Taip turėjo įvykti silpniausias 15 komandų nuleidžiant į III lygą, o iš pastarosios priimant tik 3 stipriausias (vietoje 12 komandų, kurios būdavo priimamos anksčiau). Tačiau 2020 m. COVID-19 pandemija pakeitė planus – daug klubų susidūrė su finansiniais sunkumais, todėl reforma buvo sustabdyta.

2022 m. sausį Egipto futbolo asociacijos prezidentu tapus G. Alamui, profesionalios 2-osios pakopos lygos planai atnaujinti. 2022 m. rupjūtį pranešta, kad senasis II divizionas bus panaikintas, o vietoje to bus įkurti du nauji divizionai – 2-osios pakopos Egipto 2A divizionas ir 3-osios pakopos Egipto 2B divizionas. Nuspręsta, kad pasibaigus 2022–2023 m. sezonui tik 14 iš 48 II diviziono komandų išliks 2-ojoje pakopoje. 2023 m. liepą buvo patvirtintas 2A diviziono 2023–2024 m. sezono komandų sąrašas (iš viso 20).

Silpnosios buvusio II diviziono komandos dar 2023 m. pavasarį ėmė teikti asociacijai prašymus, kad šis divizionas nebūtų reformuojamas. Jie apeliavo į tai, kad naujasis profesionalų divizionas nesustiprins Egipto futbolo. Vietoje to, reforma tik sumažins klubų, kuriuos valdo ne įmonės, skaičių – visų pirma dėl finansinių netolygumų ir didelių sąnaudų tolimoms kelionėms. Nepaisant to, sutarimas tarp silpnesniųjų komandų ir asociacijos nebuvo pasiektas ir naujoji lyga startavo 2023 m. rudenį, nors dar rugpjūtį Egipto futbolo generalinėje asamblėjoje 49 iš 50 klubų nesutiko su naujojo diviziono įkūrimu.

 Formatas 

Pirmasis, 2023–2024 m. sezonas vyko vieningos lygos formatu. Jame varžėsi 20 komandų, iš kurių 2 geriausios pateko į Premier lygą. Iš pradžių komandos žaidė 1 rato sistema tarpusavyje (19 rungtynių), po to 1–10 vietą užėmusios ekipos kovojo dėl aukščiausių apdovanojimų, o 11–20 vietą užėmusios kovojo dėl išlikimo (dar po 9 rungtynes kiekvienai komandai). Tokiu būdu sezono metu kiekviena komanda sužaidė po 28 rungtynes. 3-ąją vietą užėmusi komanda kovojo su 3 geriausiomis 2B diviziono ekipomis dėl papildomos vietos Premier lygoje. 6 silpniausios 2A diviziono komandos iškrito į 2B divizioną. Pagal tokią sistemą reiškia, kad 2B diviziono komanda turi galimybę patekti į Premier divizioną tiesiogiai (apeidama 2A divizioną), dėl to susilaukė didelės kritikos. Nepaisant to, futbolo asociacija savo sprendimo nepakeitė argumentuodama, kad taip suteikiama papildoma galimybė silpnesniosioms (2B diviziono) komandoms pasiekti elitinį Premier divizioną.

2024 m. formatas pakeistas į klasikinę lygą, kur kiekviena komanda sužais po dvejas rungtynes (namuose ir svečiuose) su likusios ekipomis. Nuspręsta, kad 3 stipriausios sezono komandos pateks į Premier divizioną, o 3 silpniausios iškris į 2B divizioną. Taigi, 2B diviziono komandos nebeturės galimybės patekti tiesiai į Premier divizioną.

 Komandos 

 Šaltiniai 

 Nuorodos 
 Egypt Division 2 A (Flashscore.com)

Kategorija:Egipto futbolo varžybos